Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2022/C 305/07)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI JEDINSTVENOG DOKUMENTA

„Vin Santo del Chianti Classico”

PDO-IT-A1514-AM02

Datum obavijesti: 27.5.2022.

OPIS I RAZLOZI ZA ODOBRENU IZMJENU

1. Mješavina sorti – popis sorti

Opis: navedene su sorte Malvasia (Malvasia Bianca Lunga, Malvasia Bianca di Candia). Uz sortu Trebbiano Toscano one čine najmanje 60 % mješavine sorti.

Razlozi: izmjena je uvedena kako bi se utvrdile sorte grožđa Malvasia koje su dopuštene u kombinaciji sorti koja se upotrebljava za proizvodnju proizvoda u skladu s popisom sorti grožđa koje se smatraju prikladnima za uzgoj u regiji Toskani.

Ta se izmjena odnosi na članak 2. specifikacije proizvoda i odjeljak 7. [Glavne sorte vinove loze] jedinstvenog dokumenta.

2. Pravila za uzgoj vinove loze – položaj vinograda

Opis: iz odjeljka u kojem se opisuje položaj vinograda uklonjen je pridjev „brdovit”, a riječ „aspekt” zamijenjena je riječju „izloženost”.

Razlozi: cijelo područje na kojem se proizvodi vino Chianti nalazi se na nadmorskoj visini od najmanje 150–200 m i stoga je prirodno prikladno za proizvodnju grožđa namijenjenog prosušivanju. To je slučaj i s vinogradima smještenima na nižim dijelovima tog područja jer su i oni pogodni za navedenu vrstu proizvodnje. Izmjena se uvodi i zato da bi se izbjegla subjektivna vrednovanja područja koje je u potpunosti brdovito i stoga prikladno za proizvodnju vina za koja su potrebni postupci prosušivanja.

Izmjena se odnosi na članak 4.2. specifikacije proizvoda i njome se ne mijenja jedinstveni dokument.

3. Postupci uzgoja – hitno navodnjavanje

Opis: predviđena je mogućnost hitnog navodnjavanja.

Razlozi: na sezonu uzgoja vinove loze na cijelom području već više od 10 godina utječu klimatske promjene, koje se očituju u neprestanom porastu temperatura i maloj količini padalina. Navedenim postupkom uzgoja jamči se opstanak vinograda i održava kvaliteta grožđa. Naime, parametri kvalitete grožđa ubranog u sušnim vinogradima znatno su smanjeni.

Izmjena se odnosi na članak 4.5. specifikacije proizvoda i njome se ne mijenja jedinstveni dokument.

4. Postupci uzgoja – upućivanje na pažljivo razvrstavanje grožđa

Opis: u kontekstu najvećeg prinosa grožđa po hektaru izbrisano je upućivanje na „pažljivo razvrstavanje grožđa”.

Razlozi: upućivanje na taj postupak izbrisano je jer su parametri prinosa već utvrđeni u specifikaciji proizvoda.

Izmjena se odnosi na članak 4.6. specifikacije proizvoda i njome se ne mijenja jedinstveni dokument.

5. Postupci uzgoja – upućivanje na prethodno razvrstavanje grožđa

Opis: u vezi s postizanjem najmanje prirodne volumne alkoholne jakosti izbrisano je upućivanje na postupak „prethodnog razvrstavanja grožđa”.

Razlozi: upućivanje na taj postupak izbrisano je jer su tehničke značajke proizvodnog postupka i svojstva kvalitete vinove loze već utvrđeni u specifikaciji proizvoda.

Izmjena se odnosi na članak 4.8. specifikacije proizvoda i njome se ne mijenja jedinstveni dokument.

6. Upućivanje na punjenje u boce unutar razgraničenog zemljopisnog područja – formalna izmjena postojećeg uvjeta

Opis: u jedinstvenom dokumentu navedeno je upućivanje na punjenje u boce ili pakiranje unutar razgraničenog zemljopisnog područja jer je bilo dopušteno od priznavanja oznake i obuhvaćeno člankom 5. stavkom 1. specifikacije proizvoda.

Razlozi: riječ je o formalnoj izmjeni jer taj uvjet nije bio naveden u jedinstvenom dokumentu zbog propusta u trenutku sastavljanja.

Tim se ažuriranjem ne poništava poveznica iz članka 93. stavka 1. točke (a) podtočke i. Uredbe (EU) br. 1308/2013 i odnosi se na odjeljak 9. [Osnovni dodatni uvjeti] jedinstvenog dokumenta.

7. Zabrana prakse obogaćivanja

Opis: uvrštena je zabrana prakse obogaćivanja.

Razlozi: proizvođači vina Vin Santo del Chianti Classico ne provode tu praksu; najmanji sadržaj šećera mora se postići prirodnim prosušivanjem. Odluka da se zabrani praksa obogaćivanja ima za cilj postići kontinuirano poboljšanje kvalitete proizvoda, i to pažljivim upravljanjem vinogradima i poštovanjem prirodnog postupka proizvodnje vina.

Izmjena se odnosi na članak 5.4. specifikacije proizvoda i odjeljak 5.1. [Posebni enološki postupci] jedinstvenog dokumenta.

8. Organoleptička svojstva

Opis: za vrstu vina „Vin Santo del Chianti Classico” parametru boje izraženom kao „intenzivne jantarne boje” dodane su riječi „i smeđe”. Kad je riječ o vrsti vina „Occhio di Pernice”, boja „od intenzivne ružičaste do bljedoružičaste” izmijenjena je sljedećim opisom: „od boje ružičastog zlata i jantarne boje do smeđe”.

Razlozi: svrha je tih izmjena u opisu navesti intenzivnije boje zato što su na području proizvodnje vina Chianti, gdje vinogradi u kojima se uzgajaju sorta Sangiovese i crno grožđe imaju posebnu važnost, vinogradari sve više usmjereni na tu sortu grožđa, koja utječe na boju vina Vin Santo.

Opis: za obje vrste navode se parametri okusa „od suhog do slatkog”.

Razlozi: tom se izmjenom nastoji proširiti raspon okusa u skladu s analitičkim podacima o proizvodima. Vino Vin Santo sve se više prepoznaje kao desertno vino, pa je stoga poželjno da bude slatko. Vrsta Occhio di Pernice tipičan je toskanski proizvod koji se upotrebljava prvenstveno u pripremi tradicionalnih mesnih jela i jela od divljači, za koja je potrebno vino s niskim sadržajem šećera (tj. suho vino).

Izmjena se odnosi na članak 6. specifikacije proizvoda i odjeljak 4. jedinstvenog dokumenta.

9. Kemijsko-fizikalna svojstva

Opis: kad je riječ o vrijednosti „stvarne alkoholne jakosti”, najmanja ukupna volumna alkoholna jakost za obje je vrste smanjena s 12,00 % vol. na 10,50 % vol.

Razlozi: ta je izmjena u skladu s odlukom da proizvod bude slađi, pa se stoga povećava količina reducirajućeg šećera.

Opis: za vino „Vin Santo del Chianti Classico” najmanja ukupna kiselost povećana je s 4,0 g/l na 4,5 g/l.

Razlozi: u mješavini sorti upotrebljavaju se sorte crnog grožđa, prvenstveno sorta Sangiovese, koja ima osobitu tendenciju povećanja kiselosti vina u kojima se upotrebljava. I te su izmjene u potpunosti u skladu s trendovima na tržištu.

Te se izmjene odnose na članak 6. specifikacije proizvoda i odjeljak 4. jedinstvenog dokumenta.

10. Formalne izmjene

Opis: navedene su sorte grožđa koje su reprezentativne za to područje: Trebbiano Toscano, Malvasia Bianca Lunga, Malvasia Bianca di Candia, Sangiovese i Canaiolo (bijelo i crno), kao i određena upućivanja na vina.

Razlozi: tekst je prilagođen uzimajući u obzir izmjene koje se odnose na sorte grožđa koje su već navedene u mješavini sorti te na kemijsko-fizikalna i organoleptička svojstva proizvoda.

Formalna izmjena odnosi se na članak 8. specifikacije proizvoda i njome se ne mijenja jedinstveni dokument.

11. Raspon temperatura – izmjena pridjeva

Opis: smatra se dovoljnim navesti da raspon temperature u prostorijama za prosušivanje grožđa treba biti „dobar” (umjesto „znatan”) i da one moraju biti dobro prozračene.

Razlozi: ta se definicija smatra točnijom i relevantnijom za postupak prosušivanja.

Izmjena se odnosi na članak 8. specifikacije proizvoda i njome se ne mijenja jedinstveni dokument.

JEDINSTVENI DOKUMENT

1. Naziv proizvoda

Vin Santo del Chianti Classico

2. Vrsta oznake zemljopisnog podrijetla:

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

1. Vin Santo del Chianti Classico

SAŽET TEKSTUALNI OPIS

Boja: od slamnatožute do zlatnožute, intenzivne jantarne boje i smeđe

Miris: podsjeća na etere, intenzivan, prepoznatljiv

Okus: skladan, baršunast, dobro strukturiran, varira od suhog do slatkog

Najmanja ukupna volumna alkoholna jakost: 16,00 %, uključujući stvarnu alkoholnu jakost od najmanje 10,5 %

Najmanja količina suhog ekstrakta bez šećera: 23,0 g/l

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 30 Najveći ukupni sadržaj sumporova dioksida (u miligramima po litri)

2. Vin Santo del Chianti Classico Occhio di Pernice

SAŽET TEKSTUALNI OPIS

Boja: od boje ružičastog zlata i jantarne boje do smeđe

Miris: podsjeća na etere, intenzivan

Okus: nježan, baršunast, zaokružen, varira od suhog do slatkog

Najmanja ukupna volumna alkoholna jakost: 16,00 %, uključujući stvarnu alkoholnu jakost od najmanje 10,5 %

Najmanja količina suhog ekstrakta bez šećera: 26,0 g/l

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 30 Najveći ukupni sadržaj sumporova dioksida (u miligramima po litri)

5. Postupci proizvodnje vina

5.1. Posebni enološki postupci

1. Vino sa ZOI-jem Vin Santo del Chianti Classico, uključujući ono s oznakom Occhio di Pernice

Poseban enološki postupak

Tradicionalna metoda proizvodnje vina je sljedeća:

Nakon pažljivog razvrstavanja grožđe se mora podvrgnuti prirodnom postupku prosušivanja; grožđe se mora prosušivati u prikladnim prostorijama; dopuštena je djelomična dehidracija ventiliranim zrakom, a grožđe mora sakupiti znatan sadržaj šećera prije gnječenja; nisu dopuštene prakse obogaćivanja. Vinifikacija, čuvanje i starenje vina Vin Santo del Chianti Classico moraju se odvijati u drvenim spremnicima (poznati kao „caratelli”).

5.2. Najveći prinosi

1. Vino sa ZOI-jem Vin Santo del Chianti Classico, uključujući ono s oznakom Occhio di Pernice 8 000 kilograma grožđa po hektaru

2. Vino sa ZOI-jem Vin Santo del Chianti Classico, uključujući ono s oznakom Occhio di Pernice 28 hektolitara po hektaru

6. Razgraničeno zemljopisno područje

Područje na kojem se proizvodi vino sa ZOI-jem „Vin Santo del Chianti Classico” obuhvaća 71 800 hektara u središtu regije Toskane, uključujući dio područja u okviru pokrajina Firence (30 400 hektara) i Siene (41 400 hektara). Na tom se području prije svega u cijelosti nalaze općine Greve in Chianti, Castellina in Chianti, Radda in Chianti i Gaiole in Chianti, a pripadaju mu i dijelovi općina San Casciano in Val di Pesa, Barberino Tavarnelle, Castelnuovo Berardenga i Poggibonsi.

7. Sorte vinove loze

Malvasia Bianca Lunga B. – Malvasia

Malvasia Bianca di Candia B. – Malvasia

Sangiovese N. – Sangioveto

Trebbiano Toscano B. – Trebbiano

8. Opis povezanosti

Vino sa ZOI-jem Chianti Classico, uključujući ono s oznakom Occhio di Pernice

Vino Vin Santo još je od srednjeg vijeka od velikog značaja za područje na kojem se proizvodi vino Chianti Classico. Potječe iz 15. stoljeća, a njegova je proizvodnja prava umjetnost za koju je potrebno iskustvo. Prva je faza postupka berba najprikladnijih sorti grožđa, kao što su Trebbiano Toscano, Malvasia Bianca Lunga, Malvasia Bianca di Candia, Sangiovese i Canaiolo (bijelo i crno), koje se uzgajaju primjenom tradicionalnih tehnika s tog područja („toskanski luk”). Metoda prosušivanja prirodna je zbog raspona temperature na tom području. Trajanje fermentacije, prijenosi i metode starenja temelje se na iskustvu lokalnih vinogradara. Tijekom vinifikacije primjenjuje se tipična lokalna metoda „madre” (majka), koja uključuje dodavanje kvasaca koje su pojedinačna gospodarstva odabrala tijekom vremena.

9. Osnovni dodatni uvjeti (pakiranje, označivanje, ostali uvjeti)

Vin Santo del Chianti Classico – punjenje u boce

Pravni okvir:

Zakonodavstvo EU-a

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta:

Postupci vinifikacije, čuvanja, starenja i punjenja u boce moraju se provoditi unutar područja na kojem se proizvodi vino Vin Santo del Chianti Classico, a koje je navedeno u članku 3. specifikacije proizvoda.

U skladu s postojećim nacionalnim zakonodavstvom i zakonodavstvom EU-a punjenje u boce ili pakiranje mora se provoditi unutar razgraničenog zemljopisnog područja kako bi se očuvali kvaliteta i ugled vina Vin Santo del Chianti Classico i zajamčila djelotvornost relevantnih provjera.

Vin Santo del Chianti Classico – vinifikacija

Pravni okvir:

Zakonodavstvo EU-a

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Uz odobrenje Ministarstva poljoprivredne, prehrambene i šumarske politike te nakon procjene koju je provela regija Toskana, postupci vinifikacije, čuvanja, starenja i punjenja u boce dopušteni su u vinarijama koje se nalaze izvan razgraničenog zemljopisnog područja, ali ne na udaljenosti većoj od 10 km od njegove granice. U uvjetima se navodi da su te vinarije već morale postojati u trenutku stupanja na snagu specifikacije proizvoda te da moraju pripadati gospodarstvima koja pojedinačno ili zajednički proizvode grožđe koje je prikladno za proizvodnju vina „Vin Santo del Chianti Classico” i koje se bere u vinogradima koji su u vlasništvu tih gospodarstava ili pod njihovom upravom.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/18197

(1) SL L 9, 11.1.2019., str. 2.